ລັດ​ຖະ​ມົນ​ຕີ ປ້ອງ​ກັນ​ປະ​ເທດ ສະ​ຫະ​ລັດ ຮຽກ​ຮ້ອງ​ໃຫ້​ຜູ້​ນຳໂລກ ຕື່ນ​ຂຶ້ນ ຕໍ່​ຜົນ​ກະ​ທົບ​ຂອງ ຈີນ ຕໍ່​ບັນ​ຫາ​ໂລກ
ທ່ານ ເອັ​ສ​ເປີ ໄດ້​ກ່າວ​ຢ້ຳ​ວ່າ ສະ​ຫະ​ລັດ ບໍ່​ໄດ້​ພະ​ຍາ​ຍາມ​ສ້າງ​ຄວາມ​ຂັດ​ແຍ້ງ​ກັບ ຈີນ.
ລັດຖະມົນຕີປ້ອງກັນປະເທດ ສະຫະລັດ ທ່ານ ມາກ ເອັສເປີ ໄດ້ຮຽກຮ້ອງບັນດາຜູ້ນຳດ້ານການຮັກສາຄວາມປອດໄພໂລກໃນວັນເສົາວານນີ້ “ໃຫ້ຕື່ນຂຶ້ນ” ຕໍ່ຄວາມພະຍາຍາມທີ່ຈະແຊກແຊງບັນຫາຂອງໂລກໂດຍ ຈີນ, ຄວບຄຸມແຜນການຂອງປະເທດທີ່ມີຊື່ສຽງທີ່ສຸດຂອງໂລກ ໃນການບັນລຸເປົ້າໝາຍຂອງເຂົາເຈົ້າດ້ວຍທຸກວິທີທີ່ຈຳເປັນ ທ່ານ ເອັສເປີ ໄດ້ປະກາດທີ່ກອງປະຊຸມຄວາມໝັ້ນຄົງສາກົນ ໃນນະຄອນ ມິວນິກ ປະເທດ ເຢຍຣະມັນ ວ່າ “ມັນແມ່ນຄວາມຈຳເປັນທີ່ພວກເຮົາໃນຖານະເປັນປະຊາຄົມສາກົນ ທີ່ຈະຕື່ນຂຶ້ນຕໍ່ສິ່ງທ້າທາຍຕ່າງໆຈາກ ຈີນ ທີ່ຄອບງຳຄວາມເປັນລະບຽບຮຽບຮ້ອຍ ທີ່ອີງໃສ່ກົດລະບຽບສາກົນທີ່ມີມາດົນນານ ” ທ່ານ ເອັສເປີ ໄດ້ກ່າວຢ້ຳວ່າ ສະຫະລັດ ບໍ່ໄດ້ພະຍາຍາມສ້າງຄວາມຂັດແຍ້ງກັບ ຈີນ ແຕ່ໄດ້ສະແດງຄວາມເປັນຫ່ວງ ກ່ຽວກັບ ສິ່ງທີ່ທ່ານໄດ້ກ່າວວ່າ ເປັນເປົ້າໝາຍຂອງ ຈີນ ທີ່ຈະພັດທະນາກອງທັບຂອງເຂົາເຈົ້າໃຫ້ທັນສະໄໝ ພາຍໃນປີ 2035 ແລະ ຄອບງຳທະວີບ ເອເຊຍ ດ້ວຍກອງທັບພາຍໃນປີ 2049 ທ່ານໄດ້ກ່າວຫາ ຈີນ ກ່ຽວກັບ ການມີສ່ວນຮ່ວມຂອງເຂົາເຈົ້າໃນບັນຫາຕ່າງໆໃນ ຢູໂຣບ ແລະ ບ່ອນອື່ນໆນອກເຂດຊາຍແດນຂອງເຂົາເຈົ້າຍິ່ງຂຶ້ນ ດ້ວຍຈຸດປະສົງທີ່ຈະ “ຫາຄວາມໄດ້ປຽບດ້ວຍທຸກວິທີ ແລະ ບໍ່ວ່າຈະເປັນຈັ່ງໃດກໍຕາມ ” ລັດຖະມົນຕີການຕ່າງປະເທດ ຈີນ ທ່ານ ຫວັງ ຢີ້ ໄດ້ກ່າວຫຼັງຈາກນັ້ນວ່າ ທ່ານ ເອັສເປີ ແລະ ລັດຖະມົນຕີການຕ່າງປະເທດ ສະຫະລັດ ທ່ານ ໄມຄ໌ ພອມພຽວ, ຜູ້ທີ່ໄດ້ກ່າວຫາ ຈີນ ກ່ຽວກັບ ການໃຊ້ “ແຜນການທີ່ຊົ່ວຮ້າຍ” ເພື່ອໃຫ້ໄດ້ການສະໜັບສະໜູນ ສຳລັບຜູ້ຜະລິດອຸປະກອນເຄືອຂ່າຍບໍ່ໃຊ້ສາຍລຸ້ນຕໍ່ໄປຄືບໍລິສັດ ຫົວເຫວີຍ ເທັກໂນໂລຈີ ນັ້ນວ່າ ເປັນການບອກຄວາມຂີ້ຕົວະ ” ທ່ານ ພອມພຽວ ໄດ້ກ່າວວ່າ, “ພວກເຮົາບໍ່ສາມາດໃຫ້ຂໍ້ມູນຖືກສົ່ງຜ່ານເຄືອຂ່າຍທີ່ພວກເຮົາບໍ່ມີຄວາມໝັ້ນໃຈວ່າ ຈະບໍ່ຖືກລັກຈີ້ເອົາໂດຍພັກຄອມມູນິສ ຈີນ ມັນຮັບເອົາບໍ່ໄດ້ແທ້ໆ ” ທ່ານ ຫວັງ ໄດ້ກ່າວວ່າ “ສະຫະລັດ ບໍ່ຢາກເຫັນການພັດທະນາທີ່ວ່ອງໄວ ແລະ ການຟື້ນຕົວຄືນໃໝ່ຂອງ ຈີນ” ແລະ ຈະບໍ່ມັກໂດຍສະເພາະ “ແມ່ນຄວາມສຳເລັດຂອງປະເທດສັງຄົມນິຍົມ ” ທ່ານໄດ້ກ່າວອີກວ່າ ມັນ “ສຳຄັນທີ່ສຸດ” ສຳລັບສອງມະຫາອຳນາດໂລກທີ່ຈະເລີ່ມການເຈລະຈາ “ເພື່ອຫາທາງສຳລັບສອງປະເທດທີ່ສຳຄັນຂອງໂລກ ທີ່ມີສອງລະບົບສັງຄົມທີ່ແຕກຕ່າງກັນ ທີ່ຈະອາໄສຢູ່ດ້ວຍຄວາມສາມັກຄີກັນ ແລະ ຮ່ວມມືກັນຢ່າງສະຫງົບສຸກ ” ເລຂາທິການໃຫຍ່ອົງການ NATO ທ່ານ ເຈັນສ໌ ສໂຕລເທັນເບີກ ໄດ້ກ່າວໃນກອງປະຊຸມໃຫຍ່ຄວາມໝັ້ນຄົງ ມິວນິກ ວ່າ ຈີນ ສະແດງໃຫ້ເຫັນທັງສິ່ງທ້າທາຍ ແລະ ໂອກາດສຳລັບປະເທດຕາເວັນຕົກ ທ່ານໄດ້ກ່າວວ່າ ສະຫະລັດ ແລະ ຢູໂຣບ ຕ້ອງຕົກລົງກັນ ກ່ຽວກັບ ວິທີການທີ່ເປັນນຶ່ງດຽວກັນ ເພື່ອແກ້ໄຂອິດທິພົນທີ່ເພີ່ມຂຶ້ນໃນທົ່ວໂລກຂອງ ຈີນ